**PARFUM DE PRIMĂVARĂ**

*Silvia Rîşnoveanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PARFUM DE PRIMĂVARĂ

Când mă-ntâlnește soarta, aș vrea, tu să nu știi,

Ca să mă pot ascunde în ram de primăvară,

Să-mi înfloresc iubirea și să ți-o dărui iară

Când zilele-ți vor curge, prea des, lungi și pustii.

În fiecare an, la renăscut de vreme,

Tu vei privi, spre soare, prin ramuri înflorite,

Și-mi vei simți parfumul în jurul tău, iubite,

Iar șoaptele din flori pe nume-au să te cheme.

Tu le vei auzi, să n-ai nicio-ndoială,

Și-atunci voi fi cu tine din zori și până-n seară,

Mireasma mea, din ceruri, parfum de primăvară,

Te va-nsoți-ntr-o lume ce-ți pare ireală.

Dar tu vei fi, acolo,-ntr-al florilor tumult,

Nu ca să mă descoperi, pe mine, la tot pasul,

Ci să-mi auzi, iubite, în orice floare, glasul

Ce îți va spune, tandru, cât te-am iubit de mult.

Și clipele, în doi, trăite-odinioară

Îți vor aduce-n minte, din ce în ce mai vie,

Dorința de-a m-atinge. Vezi, sufletul meu știe

C-am fost, în viața ta, parfum de primăvară.